Diari Oficial de la Generalitat Valenciana


Sumari del DOGV 8296, del 16-05-2018 (2018/4022)

RESOLUCIÓ de 19 d'abril de 2018, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 103/17-AIA Castalla.
--------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8296

Data del DOGV
:   16-05-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/4022


Data del document
:   19-04-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Castalla
    * impacte ambiental

RESOLUCIÓ de 19 d'abril de 2018, de la Direcció General de Medi Natural i d'Avaluació Ambiental, per la qual s'ordena la publicació de l'informe d'impacte ambiental corresponent a l'expedient 103/17-AIA Castalla. [2018/4022]  
De conformitat amb l'article 47.3 de la Llei 21/2013, de 9 de desembre, d'avaluació ambiental, el qual estableix la publicació en el Boletín Oficial del Estado o en el diari oficial corresponent de l'informe d'impacte ambiental, resolc:  
Publicar en el Diari Oficial de la Generalitat Valenciana l'informe d'impacte ambiental corresponent a l'expedient 103/17-AIA Castalla.  
  
  
«Informe d'impacte ambiental  
Expedient: 103-2017-AIA.  
Títol: Sondeig d'investigació per a la recuperació de recursos hídrics de la finca Sarganella.  
Promotor: Explotación Agrícola Alquería Sarganella, SL.  
Òrgan substantiu: Servei Territorial d'Indústria i Energia d'Alacant.  
  
Localització: parcel·la 20 del polígon 10 de Castalla (Alacant).  
  
Antecedents i objecte del projecte.  
El 16 d'agost de 2017 es rep en el Servei d'Avaluació d'Impacte Ambiental documentació del projecte de sondeig a l'efecte de l'inici de la tramitació ambiental i es va procedir a l'obertura d'expedient d'avaluació d'impacte ambiental.  
El 6 de novembre de 2017 es comunica al Servei Territorial d'Indústria i Energia la necessitat d'aportar la documentació requerida per a l'autorització del projecte, projecte que va ser remés en data 29 de novembre de 2017.  
L'objecte del projecte és la cerca de recursos hídrics a causa dels descensos de cabal que presenta el sondeig del qual es proveeix actualment.  
Actualment, la finca Sarganella disposa d'un pou (pou Cantalobos) destinat a reg de 65,83 ha i un volum d'explotació de 190.000 m³, segons proposta de concessió de la Confederació Hidrogràfica del Xúquer de 20 de maig de 2013. El sondeig existent presenta deficiències pel que s'ha optat per fer un nou sondeig situat a 320 metres de l'original des d'on es podrà cobrir el reg d'una major part de la finca.  
  
La profunditat prevista del sondeig serà de 250 metres i substituirà l'anterior sense modificar ni alterar la concessió administrativa atorgada. Hidrogeològicament el sondeig queda dins dels límits del massa d'aigües Barracons-Carrasqueta, que és la que actualment s'aprofita. La columna litoestratigràfica a perforar està constituïda per conglomerats (0-25 m), margocalisses (25-110 m), calcàries (110 a 250 m). El nivell estàtic actual es troba sobre els 130 cm aproximadament si bé la recomanació és travessar les calcàries fins als 200/250 metres.  
Les característiques i fases de l'obra són:  
- Anivellació i condicionament del terreny en una superfície de 150 m² i construcció de bassa de 6x 5x 0,75 que albergarà els 20 m³ previstos de detritus que es generaran.  
- Perforació i embocadura: la perforació es realitzarà per rotopercussió sense ús d'additius per a evitar la contaminació de les aigües a explotar. Es procurarà realitzar amb una sola columna amb un diàmetre de 315 mm perquè puga acceptar l'entubament mitjançant una canonada mínima de 250 mm de diàmetre.  
- Entubament: es col·locarà l'entubament de tota la columna del sondeig mitjançant una canonada d'acer estriat, cega fins al nivell freàtic i ranurada en la resta. La canonada tindrà 250 mm de diàmetre i 5 mm de grossària de xapa.  
Una vegada entubada tota la columna del sondeig es procurarà deixar fora de la superfície un tram d'uns 40 cm al voltant del qual es construirà una llosa de formigó de tancament segellat entre la canonada i els terrenys immediats evitant qualsevol intrusió al pou de qualsevol agent extern.  
- Cementació: quan falten uns 10 metres de canonada definitiva per introduir-hi, es col·locarà exteriorment al diàmetre del tub un cèrcol de forma cònica de manera que servisca de tancament de l'espai anul·lar entre la canonada i terreny per a procedir a la posterior cementació i d'aquesta forma aïllar tota la perforació dels terrenys superficials.  
- Restauració del terreny: una vegada reblida la bassa s'estendrà per damunt de les terres sobrants i quedarà tota la superfície restaurada.  
En el cas que el sondeig resulte negatiu abans d'abandonar-lo s'emplenarà amb materials inerts fins a aconseguir els 4/5 metres de la superfície. A continuació s'estendran terres pròpies del terreny i quedarà el punt totalment integrat en la superfície de labor.  
  
Anàlisi de la legislació sectorial en matèria d'avaluació d'impacte ambiental:  
L'article 7.2 de la Llei 21/2013, d'avaluació ambiental, especifica que seran objecte d'avaluació ambiental simplificada els projectes compresos en l'annex II.  
El Grup 3 apartat a 3r annex II de la Llei 21/2013 inclou entre els supòsits sotmesos a avaluació ambiental simplificada regulada en el títol II, capítol II, secció 2a «les perforacions de més de 120 metres per al proveïment d'aigua.»  
El projecte, segons descripció realitzada, està comprés en aquest supòsit.  
D'acord amb el procediment establit en l'article 46 de la Llei 21/2013 es va efectuar consulta a les següents administracions públiques afectades per la realització del projecte:  
- Direcció General de Cultura i Patrimoni.  
- Secció Forestal de la Direcció Territorial d'Alacant.  
Fins a la data de resolució de l'expedient no s'ha rebut contestació a les consultes efectuades.  
  
Anàlisi del projecte segons els criteris de l'annex III de la Llei 21/2013.  
a) Característiques del projecte: la profunditat de perforació entra dins dels paràmetres mitjans de perforació per a la investigació o explotació d'aigües subterrànies. Depén de l'entitat de la perforació i de les tècniques emprades, la susceptibilitat (entre altres paràmetres) de generar impactes ambientals significatius. Quant a la tècnica que s'emprarà (rotopercussió), atès que no s'empraran additius, resulta menys contaminant que altres tècniques on s'utilitzen fluids de perforació.  
  
Les extraccions futures no suposaran un augment de la concessió sol·licitada segons informe proposta de concessió d'aigües subterrànies en la partida Cantalobos del terme municipal de Castalla (Alacant) amb destinació a reg; és a dir, la proposta es refereix a 190.000 m³/any per al reg de 65,83 ha.  
S'ha de tindre en compte que en la zona s'acumulen diversos expedients de concessió d'aigües com a resultat de l'assecament de diverses fonts i deterioració del pou existent. Atès que les extraccions futures, pel seu volum, no se sotmetran a avaluació d'impacte ambiental, en el tràmit que pertoque haurà d'assegurar-se que es fa un ús sostenible de l'aigua atesa l'aparent susceptibilitat de deterioració dels aqüífers de la zona.  
b) Ubicació del projecte.  
El sondeig se situarà en zona agrícola de la parcel·la ressenyada, actualment sense cultiu. Però confrontant amb zona forestal per la qual cosa hauran d'adoptar-se les oportunes mesures preventives.  
La parcel·la afectada no afecta cap espai natural protegit ni les seues figures d'ordenació i gestió ni zona humida catalogada. No obstant això, haurà de quedar reflectit en l'informe d'aforament que es realitze qualsevol incidència detectada sobre els aqüífers, fonts d'aigua, pous o altres situats en l'àrea d'influència del nou sondeig.  
c) Característiques del potencial impacte.  
No s'esperen, segons el document ambiental, efectes ambientals significatius sobre cap espai d'interés ni sobre elements integrants del patrimoni cultural valencià.  
Els efectes ambientals més significatius que el document ambiental preveu que ocasionarà el projecte es produiran en la fase d'obres. Són els següents:  
- Augment de contaminants en l'atmosfera procedent de la maquinària. Com a mesura preventiva es controlarà que la maquinària ha passat pels controls corresponents.  
- Contaminació del sòl: no es preveuen afeccions rellevants sobre el sòl. Els detritus generats s'estendran utilitzant-se com a terra de labor pel que no generarà cap tipus d'afecció.  
Quant a la possible afecció per abocaments contaminants procedents de la maquinària d'obres, atesa la curta durada dels treballs, és poc probable que hagen de realitzar-se manipulacions de lubrificants o combustibles. No obstant això, en cas necessari la manipulació d'aquestes substàncies la realitzarà personal especialitzat i en un punt que no comporte perill evitant que qualsevol vessament al terreny puga arribar per filtració a les capes saturades.  
Els productes que calga manipular i rebutjar es disposaran en recipients adequats per a la seua recollida i trasllat a tallers autoritzats per a recollir-los.  
- L'afecció sobre el paisatge serà temporal i ocasionada per la presència de la maquinària.  
Una vegada finalitzat el sondeig, i en el cas que resulte positiu, aquest quedarà recollit en una xicoteta caseta de 3 x4 m que el protegirà de qualsevol contaminant extern.  
- Aigua: en el cas que el projecte proposat siga complementari de l'existent podrien donar-se efectes sinèrgics derivats de l'explotació conjunta de tots dos. Atès que el proposat substituirà l'anterior no s'esperen efectes en aquest sentit.  
Finalment, per a controlar que el projecte es desenvolupe segons les previsions realitzades s'efectuaran els controls següents:  
- Labors de construcció del sondeig.  
- Control de la qualitat atmosfèrica.  
- Control dels efectes sobre el medi biòtic.  
- Control de l'eficàcia de restauració de l'àrea afectada.  
  
Consideracions de l'òrgan ambiental:  
Segons informació proporcionada, l'objecte del sondeig és el reg dels cultius existents en la finca Sarganella (parcel·la 20 del polígon 10) formada per terreny forestal, terres de labor, cultius arboris i uns altres).  
  
Consultada la fitxa del SIGPAC únicament consten com a terrenys de regadiu 0,0100 ha, encara que cal suposar, per les dades subministrades, que la superfície regada és major.  
En el cas que no estiguen regades les hectàrees amb drets de reg caldria presumir un impacte significatiu sobre les masses d'aigua, ja que, inclús no fent ús del reg, hi hauria efectes sobre aquestes, d'origen natural o antròpic, que en tot cas hauria de considerar l'òrgan de conca competent en la resolució definitiva de l'expedient de concessió d'aigües.  
Cal assenyalar que la posada en reg de cultius és un supòsit previst en la legislació sectorial en matèria d'impacte ambiental.  
Actualment es valora l'impacte ambiental del sondeig en tant que és una perforació profunda. L'estudi d'impacte ambiental no ha detectat efectes ambientals que puguen generar efectes ambientals significatius.  
  
Un dels aspectes del projecte és la gestió del detritus de perforació la destinació final de la qual és la restauració del terreny i el seu ús com a terres de labor. En principi la llista europea de residus no considera aquests perillosos. No obstant això, atés que es prendran testimonis de les capes travessades, serà responsabilitat del tècnic encarregat de l'obra assegurar que els materials no estan contaminats i poden emprar-se en la restauració del terreny, ús i restauració en la qual s'haurà de tindre en compte la normativa en vigor. En cas contrari hauran de gestionar-se a través de gestor autoritzat.  
Finalment, cal assenyalar que amb les dades proporcionades en l'estudi d'impacte ambiental s'ha de preveure que no es generaran en principi impactes ambientals significatius que facen necessari avaluar el projecte de sondeig d'investigació per mitjà d'una tramitació ordinària. No obstant això, s'ampliaran les mesures de protecció ambiental amb la finalitat d'evitar qualsevol tipus d'afecció en el medi ambient.  
  
Consideracions jurídiques  
1. El projecte examinat constitueix un dels supòsits fàctics en els quals resulta preceptiva l'avaluació d'impacte ambiental simplificada, prèvia a la resolució administrativa que s'adopte per a l'aprovació definitiva d'aquell, segons es desprén de l'article 7.2 de la Llei 21/2013, d'avaluació ambiental.  
2. En l'expedient s'han observat els tràmits previstos en la secció 2a de la Llei 21/2013 i en les altres disposicions que li són aplicables.  
  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural atribueix a la Direcció General de Medi Natural i Avaluació Ambiental competència sobre avaluació ambiental estratègica i de projectes.  
  
Resolució  
  
Primer  
El projecte Sondeig d'investigació per a la recuperació de recursos hídrics en la finca Sarganella, en la parcel·la 20 del polígon 10 de Castalla (Alacant) no és previsible que cause efectes ambientals significatius sobre el medi ambient segons l'anàlisi realitzada tenint en compte els criteris de l'annex III de la Llei 21/2013, d'avaluació ambiental, i no cal que el projecte se sotmeta a avaluació d'impacte ambiental pel tràmit ordinari.  
  
Segon  
El projecte s'efectuarà d'acord amb el contingut del document ambiental i els condicionants següents:  
1. Haurà de determinar-se la destinació de les aigües procedents de l'assaig de bombament; en el cas que pretenguen utilitzar-se s'haurà de comprovar la seua innocuïtat. En el cas que no siguen innòcues seran considerades com un residu del procés i gestionades mitjançant gestor autoritzat d'acord amb la seua naturalesa i es recolliran prèviament en depòsit impermeabilitzat.  
2. Els detritus de perforació només podran emprar-se en la restauració del terreny amb la comprovació prèvia de la seua innocuïtat i d'acord amb l'Ordre APM/1007/2017, de 10 d'octubre, sobre normes generals de valorització de materials naturals excavats per a la seua utilització en operacions de farciment i obres diferents d'aquelles en les quals es van generar.  
3. Haurà de quedar reflectit en l'informe d'aforament que es realitze qualsevol incidència detectada sobre els aqüífers, fonts d'aigua, pous o altres situats en l'àrea d'influència del nou sondeig.  
4. Si el bombament d'assaig té caràcter positiu, es requerirà:  
a) La sol·licitud a l'organisme de conca dels permisos o autoritzacions que pertoquen d'acord amb la legislació en matèria d'aigües.  
b) L'ús responsable de l'aigua adaptant els cabals usats als concedits en volum i tipus d'usos.  
c) La tramitació d'una avaluació d'impacte ambiental per a la transformació a regadiu dels terrenys actualment no regats.  
5. En l'execució de les obres es compliran les determinacions del Decret 7/2004, de 23 de gener, del Consell de la Generalitat, pel qual aprova el plec general de normes de seguretat en prevenció d'incendis forestals a observar en l'execució d'obres i treballs que es realitzen en terreny forestal o en els seus voltants.  
  
Tercer  
D'acord amb el que es disposa en l'article 47.3 de la Llei 21/2013, de 9 de desembre, d'avaluació ambiental, el present informe d'impacte ambiental es publicarà en el Diari Oficial de la Generalitat Valenciana i perdrà la seua vigència i cessarà en la producció dels efectes que li són propis si una vegada publicat, no s'ha procedit a l'autorització del projecte en el termini màxim de quatre anys des de la seua publicació.  
  
  
Quart  
D'acord amb el que es disposa en l'article 47.6 de la Llei 21/2013, de 9 de desembre, d'avaluació ambiental, l'informe d'impacte ambiental no serà objecte de cap recurs sense perjudici d'aquells que, si escau, pertoquen en via administrativa o judicial enfront de l'acte d'autorització del projecte.  
  
València, 20 de març de 2018.- El director general de Medi Natural i d'Avaluació Ambiental: Antoni Marzo i Pastor.»  
  
València, 19 d'abril de 2018.- El director general de Medi Natural i d'Avaluació Ambiental: Antoni Marzo i Pastor.